Oslo (NTB-Per Christensen): Et bredt flertall på Stortinget slutter seg til regjeringens forslag om å styrke Medietilsynets selvstendighet på områder som radio og fjernsyn. Det er også flertall for å opprette en klageinstans som skal sikre distanse til politiske myndigheter. Denne nemnda skal håndtere klager som for eksempel gjelder reklame, sponsing og konsesjoner til lokale radio- og TV-stasjoner. Alle partier, bortsett fra Fremskrittspartiet, mener at dette er gode grep, siden Medietilsynet ofte behandler saker som gjelder grensedragning overfor redaksjonell frihet.